A4-0098/97

Päätöslauselma komission tiedonannosta Internetin laittomasta ja haitallisesta sisällöstä (KOM(96)0487 - C4-0592/96)

Euroopan parlamentti, joka

- ottaa huomioon komission tiedonannon (KOM(96)0487 - C4-0592/96),

- ottaa huomioon seuraavat työjärjestyksen 45 artiklan mukaisesti annetut päätöslauselmaesitykset:

a) van der Waalin käsiteltäväksi antama päätöslauselmaesitys tietokonepornografiasta (B4-0224/94)

b) Robles Piquerin käsiteltäväksi antama päätöslauselmaesitys sen lainsäädännöllisen tyhjiön ratkaisusta, joka koskee lapsipornografiarikoksia Internetissä (B4-1233/96),

- ottaa huomioon 20. marraskuuta 1989 hyväksytyn Yhdistyneiden kansakuntien yleissopimuksen lapsen oikeuksista,

- ottaa huomioon eurooppalaisen yleissopimuksen ihmisoikeuksien ja perusvapauksien suojaamiseksi,

- ottaa huomioon Euroopan neuvoston suosituksen nro R(89)9 tietokoneisiin liittyvästä rikollisuudesta,

- ottaa huomioon Euroopan neuvoston suosituksen nro R(95)13 tietoteknologiaan liittyvistä rikosoikeudellisia menettelyjä koskevista ongelmista,

- ottaa huomioon neuvoston Euroopan unionista tehdyn sopimuksen K.3 artiklan perusteella 15. heinäkuuta 1996 hyväksymän yhteisen toiminnan rasismin ja muukalaisvihan vastaisesta toiminnasta ((EYVL L 185, 24.7.1996, s. 5)),

- ottaa huomioon rasismia ja muukalaisvihaa käsittelevän neuvoa-antavan komitean 26. tammikuuta 1996 antaman lausunnon rotuvihan levittämisestä tietokoneen tai telematiikan välityksellä ((Asiak. 4637/96, RAXEN 4)),

- ottaa huomioon televiestintäasioita käsittelevän neuvoston 25. huhtikuuta 1996 tekemät päätökset ((Televiestintäasioita käsittelevän neuvoston pöytäkirja, 25.4.1996)),

- ottaa huomioon oikeus- ja sisäasioita käsittelevän neuvoston 27. syyskuuta 1996 tekemät päätökset ((Oikeus- ja sisäasioita käsittelevän neuvoston pöytäkirja, 27.9.1996)),

- ottaa huomioon kulttuuriasioita käsittelevän neuvoston 27. syyskuuta 1996 tekemät päätökset ((Kulttuuriasioita käsittelevän neuvoston pöytäkirja, 27.9.1996)),

- ottaa huomioon televiestintäasioita käsittelevän neuvoston 27. syyskuuta 1996 tekemät päätökset ((Televiestintäasioita käsittelevän neuvoston pöytäkirja, 27.9.1996)),

- ottaa huomioon teollisuusasioita käsittelevän neuvoston 8. lokakuuta 1996 tekemät päätökset ((Teollisuusasioita käsittelevän neuvoston pöytäkirja, 8.10.1996)),

- ottaa huomioon komission vihreän kirjan alaikäisten ja ihmisarvon suojelusta audiovisuaalisella ja tietotekniikan alalla ((KOM (96)0483)),

- ottaa huomioon 8. heinäkuuta 1992 antamansa päätöslauselman lapsen oikeuksia koskevasta Euroopan peruskirjasta ((EYVL C 241, 21.9.1992, s. 67)),

- ottaa huomioon 22. tammikuuta 1993 antamansa päätöslauselman Europolin perustamisesta ((EYVL C 42, 15.2.1993, s. 250)),

- ottaa huomioon 15. joulukuuta 1993 antamansa päätöslauselman kansalaisten sananvapaudesta ja lehdistön- tai tiedonvapaudesta ((EYVL C 20, 24.1.1994, s. 112)),

- ottaa huomioon 17. joulukuuta 1993 antamansa päätöslauselman pornografiasta ((EYVL C 20, 24.1.1994, s. 546)),

- ottaa huomioon 19. toukokuuta 1995 antamansa päätöslauselman Europol- yleissopimuksesta ((EYVL C 151, 19.6.1995, s. 376)),

- ottaa huomioon 18. tammikuuta 1996 antamansa päätöslauselman ihmisillä käytävästä kaupasta ((EYVL C 32, 5.2.1996, s. 88)),

- ottaa huomioon 14. maaliskuuta 1996 antamansa päätöslauselman Europolista ((EYVL C 96, 1.4.1996, s. 288)),

- ottaa huomioon 9. toukokuuta 1996 antamansa päätöslauselman komission tiedonannosta rotusyrjinnästä, muukalaisvihasta ja antisemitismistä ((EYVL C 152, 27.5.1996, s. 57)),

- ottaa huomioon 9. toukokuuta 1996 antamansa lausunnon ehdotuksesta neuvoston päätökseksi vuoden 1997 nimeämisestä Euroopan rotusyrjinnän vastaiseksi vuodeksi ((EYVL C 152, 27.5.1996, s. 62)),

- ottaa huomioon 19. syyskuuta 1996 antamansa päätöslauselman aiheesta «Eurooppa ja maailmanlaajuinen tietoyhteiskunta - suositukset Eurooppa-neuvostolle» ja komission tiedonannosta «Euroopan tie tietoyhteiskuntaan: toimintasuunnitelma» ((EYVL C 320, 28.10.1996, s. 164)),

- ottaa huomioon kansalaisvapauksien ja sisäasiain valiokunnan mietinnön ja kulttuuri-, nuoriso- ja koulutusasioita sekä tiedotusvälineitä käsittelevän ja naisten oikeuksien valiokunnan lausunnot (A4-0098/97),

A. katsoo, että jokaisella on oikeus häiritsemättä pitää mielipiteensä ja että ajatusten ja mielipiteen vapaa välittäminen on kaikkien demokraattisten yhteiskuntien perusoikeus,

B. katsoo, että oikeus sananvapauteen on loukkaamaton ja että kunkin yksilön vapaus alkaa siitä mistä toisenkin,

C. katsoo, että ihmisen koskemattomuuden kunnioittaminen ja erityisesti lapsen suojeleminen ovat erityisen tärkeitä,

D. katsoo, että lapsipornografia on vakava rikkomus lapsia kohtaan, koska se on kuvallinen tai kirjallinen todiste tapahtuneesta lapsen hyväksikäytöstä,

E. katsoo, että kaikilla on oikeus pitää salassa kirjeenvaihtonsa ja että tämä oikeus koskee myös sähköpostia,

F. ottaa huomioon uusien tietoteknologioiden ja niiden sovellusten ennalta näkemättömän kehityksen tietoverkkojen avulla kaikilla nyky-yhteiskunnan aloilla,

G. katsoo, että tietoverkkojärjestelmien kasvu voimistaa nykyisen yhteiskunnan muuttumista luoden uutta tilaa viestinnälle ja suhteille,

H. katsoo, että kasvava osa taloudellisista, sosiaalisista, kulttuurisista, poliittisista ja uskonnollisista suhteista siirtyy näihin uusiin tietoverkkoihin,

I. ottaa huomioon, että tiedotusvälineissä on aina ollut laitonta ja haitallista sisältöä mutta tietokoneverkot ovat erityisluonteisia viestiminä ilman välittäjiä ja ilman rajoja, jolloin valtioiden ja hallitusten valvontapyrkimykset ovat vaikeita tai mahdottomia,

J. katsoo, että vaikka sisällöltään tuomittavien viestien (rasismi, vihaan tai väkivaltaan lietsominen, terrorismi, poikkeava pornografia, holokaustin kieltäminen, lasten seksuaalinen hyväksikäyttö) levittämisen estäminen ja mahdollinen rankaiseminen kuuluvat yhä jäsenvaltioiden toimivaltaan niiden poliisivoimien toimivallan osalta, Euroopan unioni ei voi olla toimettomana näiden ongelmien edessä, jotka liittyvät suoranaisesti kansalaisvapauksiin,

K. ottaa huomioon tarpeen saada aikaan yhteinen lainsäädäntö, jossa kielletään Internetin käyttäminen tällaisten viestien levittämiseen,

L. katsoo, että Euroopan unioni on alue ilman rajoja, jossa henkilöt, tavarat, palvelut ja pääoma voivat liikkua vapaasti, ja että tämä oikeuttaa unionin toimivaltaan tällä alalla, erityisesti sisämarkkinoiden oikeudellisissa puitteissa ja EY:n perustamissopimuksen 59 ja 60 artiklassa säädettyjen kilpailusääntöjen puitteissa,

M. katsoo, että Euroopan unionista tehdyn sopimuksen VI osastossa, joka koskee oikeus- ja poliisiasiain yhteistyötä ja yhteistyötä tilastojen alalla, säädetään ainoastaan hallitusten välisestä yhteistyöstä ja jätetään huomiotta demokraattinen valvonta ja dynamiikka, jonka tällä alalla on tultava Euroopan parlamentista,

N. katsoo, että Euroopan unionista tehdyn sopimuksen F ja K.2 artikla viittaavat nimenomaisesti eurooppalaiseen yleissopimukseen ihmisoikeuksien ja perusvapauksien suojaamiseksi, jonka 3 artiklassa määrätään, että «ketään ei saa kiduttaa, eikä kohdella tai rangaista epäinhimillisellä tai halventavalla tavalla»,

O. katsoo, että telematiikkaa voidaan helposti käyttää siirtämään kotiin ihmisarvon loukkaukset ja sillä voidaan edistää tietynlaista rikollista käyttäytymistä ja että siksi on ennen kaikkea välttämätöntä, että yksilöt ja perheet toimivat vastuullisesti ja kriittisesti käyttäessään telemaattisia välineitä,

P. katsoo, että puhtaasti rajoittava suhtautuminen tietoverkkoihin, joista Internet on pelkkää esimakua, vahingoittaisi suuresti niiden myönteistä vaikutusta yhteiskuntiemme kehitykseen mutta että samalla tarvitaan tiukkoja itsesäätelyn muotoja,

Q. katsoo, että sääntely edellyttää sitä, että jokainen vastuutaso määritellään ja erityisesti erotellaan selkeästi toisistaan yhteyden tai palvelujen tarjoaja ja käyttäjä,

R. katsoo, että komission tiedonanto Internetin laittomasta ja haitallisesta sisällöstä on ainoastaan väliaikainen ja ongelman käsittelyä on siksi laajennettava ja syvennettävä;

1. Julistaa juhlallisesti, että sananvapaus on ja pysyy demokraattisten yhteiskuntiemme ehdottomana edellytyksenä;

2. Korostaa, että jokaisella on oikeus levittää tai vastaanottaa tietoja vapaasti kaikilla lähetystavoilla, jollei Euroopan ihmisoikeussopimuksen 8 artiklassa ja 10 artiklan 2 kohdassa määrätyistä rajoituksista muuta johdu;

3. Korostaa, että Internetissä ilmenneet huolestuttavat ilmiöt, joihin on puututtava, eivät saisi päästä voitolle Internetin mahdollistamasta syvällisestä kulttuurivallankumouksesta;

4. Rohkaisee voimakkaasti kehittämään telemaattisia verkkojärjestelmiä ja pitää myönteisenä niiden vaikutusta erityisesti kulttuuriin, talouteen ja sosiaalisiin kysymyksiin tunnustaen, että ne tarjoavat keinon edistää huomattavasti tiedon vapaata liikkuvuutta;

5. Korostaa, että Internet-palveluista ja niiden sisältämistä mahdollisuuksista kaksisuuntaiseen viestintään, nopeaan ja halpaan e-mailiin sekä multimediaan voi olla hyötyä laajoille väestönosille, naiset mukaan lukien, ja toteaa, että useissa autoritaarisissa ja sortoa harjoittavissa valtioissa Internet-palvelut ovat nimettömyytensä, kahdensuuntaisten viestintämahdollisuuksiensa ja nopeutensa ansiosta olleet tärkeä viestintäväline vainottujen ja muiden uhrien ja muun maailman välillä;

6. Tunnustaa, että tiedon vapaa liikkuvuus Internetissä on sananvapauden olennainen osoitus;

7. Kehottaa komissiota laatimaan eurooppalaisen laatumerkinnän Internetin palvelujen tarjoajille sekä tukemaan tähän liittyvää kansainvälistä yhteensovittamista; tämän on taattava se, että tarjoajat eivät toimi yhteistyössä sellaisten henkilöiden kanssa, jotka levittävät laitonta ja haitallista tietoa; tätä merkintää voidaan verrata ympäristöystävällisten tuotteiden merkintäjärjestelmään; Internetin tarjoajia rohkaistaan näin tutkimaan järjestelmiensä tietosisältöä ja ylläpitämään sen hyvää laatua;

8. Korostaa perustavanlaatuista eroa, joka on tehtävä laittoman sisällön, joka kuuluu lain alaan, ja haitallisen sisällön välillä, joka koskee alaikäisiä ja kuuluu olennaisesti moraalin alaan riippumatta siitä, välitetäänkö sitä Internetin kautta tai muilla viestintävälineillä;

9. Kehottaa jäsenvaltioita sisällyttämään pikaisesti opetusjärjestelmiin asianmukaiset opetuskeinot, joiden avulla voidaan kehittää lasten kuvia sisältävän ja elektronisesti välitetyn informaation kriittistä analysointikykyä kirjoitetun tekstin analysointikyvyn rinnalla; korostaa vanhempien merkitystä tässä yhteydessä;

10. Katsoo äärimmäisen tärkeäksi kehittää kansalaisten osallistumiskanavia julkiseen elämään telemaattisten verkkojen kautta sen varmistamiseksi, että verkkojen käyttö vahvistaa demokraattisia instituutioita; vahvistaa siksi 20. kesäkuuta 1996 Euroopan oikeusasiamiehen vuosittaisesta toimintakertomuksesta (1995) antamassaan päätöslauselmassa ((EYVL C 198, 8.7.1996, s. 215)) esitetyn vaatimuksen antaa unionin kansalaisille ja unionin alueella oleskeleville henkilöille mahdollisuus kääntyä oikeusasiamiehen puoleen telematiikan avustuksella;

11. Tuomitsee Internetin käytön luonteeltaan laittomien viestien levittämiseen ja erityisesti verkkojen käytön lapsipornografian ja lasten sukupuolisen hyväksikäytön levittämiseen;

12. Katsoo, että Internetin haitallisen sisällön aiheuttama ongelma muistuttaa myös perinteisten viestimien yhteydessä esiintyvää ongelmaa, mistä syystä suodatinohjelmien (PICS = Platform for Internet Content Selection) käyttöönotto ei voi tarjota ratkaisua ongelmaan ennen kuin luokitteluun ja koodaukseen liittyvät kysymykset on selvitetty riittävän hyvin;

13. Katsoo välttämättömäksi, että ne valtiot, jotka eivät vielä ole allekirjoittaneet ihmisten ja erityisesti lasten suojelua koskevia kansainvälisiä asiakirjoja, liittyvät asiasta tehtyihin yleissopimuksiin;

14. On tietoinen siitä, että monet Internet-palvelujen tarjoajat ja käyttäjät ovat jo nyt kiinnittäneet paljon huomiota tiettyihin seikkoihin, jotka ovat alttiina poliittisille ja moraalisille väärinkäytöksille, ja on tyytyväinen tästä syntyneeseen keskusteluun ja niihin aloitteisiin, joihin teollisuus on ryhtynyt kehittääkseen valvontamekanismeja, ja siihen, että samalla ollaan tietoisia sananvapauden suojaamisen tärkeydestä;

15. Pyytää painokkaasti, että lääkkeiden postimyyntitarjoukset Internetissä rajoitetaan tuotteisiin, joihin ei tarvita reseptiä ja/tai lääkärin valvontaa;

16. Korostaa, että seksuaalista hyväksikäyttöä varten useiden tiedotus- ja viestintävälineiden ja Internetin välityksellä käytävä ihmiskauppa naamioidaan usein adoptioilmoituksiksi, työpaikkatarjouksiksi (esim. kotipalvelut) jne.; tähän ongelmaan on kiinnitettävä erityistä huomiota laadittaessa EU:lle yleistä naisilla käytävän kaupan vastaista politiikkaa;

17. Korostaa, että Internetiä voidaan käyttää vahingollisen seksiaiheisen aineiston levittämiseen, jos ja kun kuvissa esiintyviä henkilöitä käytetään seksuaalisesti hyväksi ja heidän henkilökohtaista eheyttään ja arvokkuuttaan häpäistään; pitää lasten hyväksikäyttöä näihin tarkoituksiin erityisen vahingollisena ja julmana; on vakuuttunut siitä, että kansallinen lainsäädäntö ei ole riittävä vähentämään tämän todella maailmanlaajuisen teollisuuden vahingollisia vaikutuksia;

18. Katsoo, että unionin toteuttaessa toimenpiteitä alalla, joka liittyy samanaikaisesti sekä palveluiden vapaaseen liikkuvuuteen (ensimmäinen pilari) että kansalaisoikeuksiin ja oikeusasioihin (kolmas pilari), on aina otettava huomioon toissijaisuuden ja suhteellisuuden periaatteet;

19. Vetoaa jäsenvaltioiden hallituksiin, jotta ne antaisivat kansallisille poliisiviranomaisille suuremmat voimavarat ja valtuudet Internetissä ilmenevästä lapsipornografiasta ilmoittamiseen tähtäävien toimenpiteiden käyttöön ottamiseksi ja siten mahdollistaisivat aiheelliset toimenpiteet Europolin ja Interpolin kautta;

20. Muistuttaa, että kahteen pilariin liittyvällä alalla on pidettävä yhteisön lähestymistapaa puhtaasti hallitusten välistä lähestymistapaa ensisijaisempana niiden demokraattisten takuiden vuoksi, joita sen valvonta ja seuranta edellyttää, ja pyytää hallitusten välistä konferenssia saamaan aikaan kolmannen pilarin yhteisöllistämisen;

21. Vaatii toimivaltaisia kansallisia viranomaisia yhteistyöhön, jotta saataisiin aikaan kansainvälinen sopimus, jossa määriteltäisiin selvästi laittomat aiheet, joista sen perusteella seuraisi syyte riippumatta siitä, missä palvelun tarjoaja sijaitsee; ehdottaa, että Internetin laittomasta sisällöstä tai julkaisusta laadittaisiin «kansalliset» luettelot, joihin olisi helppo päästä käsiksi;

22. Korostaa, että yhteyksien ja palvelujen tarjoajien vastuusta on säädettävä yhteisön tasolla ja kansainvälisellä tasolla;

23. Ehdottaa, että tämän poliittisen tason «horisontaalisen» yhteistyön rinnalle kehitettäisiin poliittisten päätöstentekijöiden, teollisuuden, yhteyden ja palvelun tarjoajien ja käyttäjien yhdistysten välinen järjestelmällinen «vertikaalinen» yhteistyö rajoittavan sääntelyn tarpeen vähentämiseksi ennaltaehkäisevän yhteistyön keinoin; pyytää komissiota toimimaan tällaisen yhteistyön koordinoijana;

Laiton sisältö

24. Muistuttaa, että laittoman sisällön pääasiallinen ongelma ei koske niinkään itse WWW-sivuja vaan uutisryhmiä ja sähköpostia siinä mielessä, että rikollista toimintaa, jossa käytetään näitä välineitä, on yhtä vaikea valvoa kuin mitä tahansa tällaista toimintaa, jossa käytetään tavallista postia tai puhelinta;

25. Pyytää neuvostoa luomaan tulevan Euroopan tietojärjestelmän (EIS) yhteyteen keskitetyn rekisterin kadonneista lapsista Yhdysvaltain kadonneiden ja hyväksikäytettyjen lasten keskuksen («Center for missing and exploited children») mallin mukaan;

26. Suosittelee poliisiviranomaisten kouluttamista telematiikkaan liittyvien rikollisuuden muotojen tunnistamisessa ja torjunnassa; ehdottaa, että Europolin työn olennaisena osana olisi oltava jatkuvan valvonnan suorittaminen ja toimiminen välittömästi verkon käyttäjien valitusten perusteella, erityisesti jos lapset joutuvat rikollisten pahoinpitelyn tai perversioiden uhreiksi;

27. Pyytää jäsenvaltioita määrittelemään tietyt yhteiset vähimmäisstandardit rikoslainsäädäntöönsä ja vahvistamaan hallinnollista yhteistyötä yhteisten suuntaviivojen pohjalta, jotta voidaan torjua tehokkaammin vanhojen ja uusien viestimien laitonta sisältöä;

28. Pyytää komissiota ehdottamaan Euroopan parlamenttia kuultuaan Euroopan tason itsesäätelyä varten yhteiset puitteet, joihin on sisällyttävä

- alaikäisten suojelun, kuluttajien etujen ja ihmisarvon suojelun tasolla saavutettavat tavoitteet

- Euroopan tasolla alalla toimivien teollisuudenalojen edustusta sekä päätöksentekomenettelyjä koskevat periaatteet

- kannustavia toimenpiteitä yrityksille ja teollisuudenaloille, jotka osallistuvat telemaattisten verkkojen toteuttamisen yhteydessä viestien suojaamis- ja suodatinohjelmistojen parantamiseen ja niiden automaattiseen tarjoamiseen tilaajille

- aiheelliset järjestelyt sen varmistamiseksi, että kaikki lapsipornografiatapaukset ilmoitetaan poliisille ja välitetään edelleen Europolille ja Interpolille;

29. Kannustaa jäsenvaltioita ja komissiota edistämään yhteistyötä Internet- yhteyksien tarjoajien välillä itsesäätelyn edistämiseksi;

30. Kehottaa komissiota esittämään ehdotuksia Internetin sisältöön kohdistuvaa vastuuta koskeviksi yhteisiksi säännöiksi;

31. Muistuttaa kansainvälisen yhteistyön tarpeesta Euroopan unionin ja sen tärkeimpien ulkoisten kumppanien välillä yleissopimusten pohjalta tai soveltaen uusia kansainvälisiä oikeudellisia välineitä; kehottaa komissiota keskustelemaan muiden kansainvälisten järjestöjen (kuten YK:n, OECD:n, WTO:n ja ITU:n) kanssa siitä, miten voidaan välttää tämän saavuttamiseen tähtäävien pyrkimysten päällekkäisyys;

32. Viittaa tarpeeseen löytää ratkaisuja siihen, että Internetissä oleva tieto voidaan teknisesti yksinkertaisella tavalla tarjota koodattuna suljetulle käyttäjäpiirille;

Haitallinen sisältö

33. Korostaa yksilön vastuun ensisijaisuutta erityisesti perheen piirissä, mutta katsoo että julkisen tahon toimenpiteet voivat täydentää sitä;

34. Pyytää komissiota ja jäsenvaltioita kannustamaan yhteisen kansainvälisen luokitusjärjestelmän kehittämistä, joka on yhteensopiva PICS-protokollan kanssa ja riittävän joustava mukautumaan kulttuurieroihin, mikä on eduksi sekä käyttäjille että sisällön julkaisijoille;

35. Kehottaa aloittamaan Euroopan unionin tasolla toimenpiteitä, joissa määrätään kaikkien Internetin välityksellä tietoa tarjoavien tahojen osalta yksiselitteisestä lähettäjätunnuksesta sekä velvoitetaan yhteyksien ja palvelujen tarjoajat noudattamaan seuraavia vähimmäisvaatimuksia:

- he vastaavat rajoituksetta tarjoamistaan sisällöistä ja kantavat niistä täyden vastuun myös rikosoikeudellisesti,

- he vastaavat myös välittämistään muiden tahojen tarjoamien palvelujen rangaistavista sisällöistä, jos he ovat varmasti olleet tietoisia yksittäisestä konkreettisesta sisällöstä ja jos heidän olisi ollut kohtuullisuuden rajoissa ja teknisesti mahdollista estää kyseisten palvelujen hyödyntäminen;

- niiden sisältöjen osalta, jotka eivät ole rangaistavia, yhteyksien ja palvelujen tarjoajien on käytettävä vapaaehtoisen itsesäätelyn välineitä;

36. Pyytää neuvostoa toteuttamaan toimenpiteitä, joilla rohkaistaan vanhempien käyttöön tarkoitettujen valvontajärjestelmien käyttöä uusien suodatintekniikoiden avulla, itsesäätelyaloitteita, vanhempien jälkivalvonnan mahdollistavien eurooppalaisten luokitusjärjestelmien kehittämistä sekä ilmoitusjärjestelmien («kuumat linjat») perustamista;

37. Pyytää neuvostoa lokakuuhun 1997 mennessä tarkastelemaan uudelleen tapahtunutta edistystä, erityisesti suodatin- ja luokitusjärjestelmien tehokkuuden ja lasten suojelun osalta, teknologian muutosten nopean vauhdin vuoksi, ja tiedottamaan tästä edistyksestä Euroopan parlamentille; pyytää komissiota antamaan lisäksi tietoja siitä, miten sisä- ja oikeusministereiden, jotka sopivat Europolin yhteydessä tehtävän poliisiyhteistyön lisäämisestä pedofilian ja lapsilla ja naisilla käytävän kaupan vastaista taistelua varten, Dublinissa tekemä sopimus on edistynyt;

38. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.